*1. pielikums konceptuālajam ziņojumam "Par Darba likuma 131. panta trešās daļas piemērošanu Valsts probācijas dienesta nodarbinātajiem, kuru darbs ir saistīts ar īpašu risku"*

Sabiedrības iebildumi un priekšlikumi

par konceptuālo ziņojumu "Par Darba likuma 131. panta trešās daļas piemērošanu

Valsts probācijas dienesta nodarbinātajiem, kuru darbs ir saistīts ar īpašu risku"

|  |  |  |  |  |
| --- | --- | --- | --- | --- |
| Nr. p.k. | Iebilduma/priekšlikuma iesniedzējs | Iesniegtā iebilduma/ priekšlikuma būtība | Ņemts vērā/nav ņemts vērā | Pamatojums, ja iebildums/priekšlikums nav ņemts vērā |
| 1. | Latvijas Probācijas darbinieku arodbiedrība | Iebildums par konceptuālajā ziņojumā ietverto 1.variantu, kas paredz turpināt Valsts probācijas dienesta (turpmāk – Dienests) nodarbināto darba pienākumu organizēšanu 40 stundu darba nedēļas ietvaros. Iebildumā norādīts, ka 1.varianta īstenošana būtu pretrunā Darba likuma 131. panta trešajai daļai, kas paredz, ka darbiniekiem, kuru darbs ir saistīts ar īpašu risku, ir nosakāms normālais darba laiks – septiņas stundas dienā un 35 stundas nedēļā. | **Daļēji ņemts vērā** | Konceptuālajā ziņojumā ir ietverti divi risinājuma varianti – 1. variants neparedz mainīt esošo kārtību, savukārt 2. variants paredz Valsts probācijas dienesta (turpmāk – Dienests) pāreju uz 35 stundu darba nedēļu. Pamatojoties uz Latvijas Probācijas darbinieku arodbiedrības norādīto informāciju un konceptuālajā ziņojumā ietverto argumentāciju, arī Tieslietu ministrija ierosina Ministru kabinetam lemt par Dienesta pāreju uz 35 stundu darba nedēļu (sk. konceptuālā ziņojuma 3. sadaļu), taču gala lēmums šajā jautājumā ir jāpieņem Ministru kabinetam.  |
| 2. | Latvijas Probācijas darbinieku arodbiedrība | Pārejot uz 35 stundu darba nedēļu, Dienestā nodarbināto lietvežu skaitu nav plānots palielināt, tādējādi katram lietvedim faktiski 40 stundu darbs būs jāizdara 35 stundās, kas viņu darba noslodzi paaugstinās par aptuveni 14,5%, tādējādi uz 11 lietvežiem reģionos noslodze paaugstināsies par aptuveni 1,59 slodzēm. Līdz ar to Dienestā nepieciešams izveidot vismaz 1-2 papildus lietvežu amata vietas. | **Daļēji ņemts vērā** | Konceptuālajā ziņojumā ir norādīts, ka *"pārskatot Dienesta teritoriālo struktūrvienību darba organizāciju un optimizējot vecāko lietvežu darba procesa soļus, vecāko lietvežu amata pienākumus ir iespējams veikt arī 35 stundu darba nedēļas ietvaros."* Minētais apgalvojums ir īstenojams, jo tas balstīts lietvedībā reģistrējamo dokumentu (fiziskas vai edoc) veida un ar to saistīto procedūru izmaiņās. Kopš 2018. gada gan Dienests, gan arī Dienesta sadarbības partneri būtiski ir palielinājuši e-dokumentu apriti. 2020. gadā saņemto dokumentu apjoms pret 2019. gadu e-doc formātā uz Dienesta e-adresi ir palielinājies par 12 %, kas arī nozīmē būtisku vecāko lietvežu laika ekonomiju šādu dokumentu reģistrēšanā. Papildus šai laika ekonomijai Dienests plāno turpināt lietvedības funkcijas centralizāciju, kas, kā pierāda Dienesta 2019. gadā īstenotā lietvedības centralizācija reģionu līmenī, sekmīgi darbojas, t.sk. nodrošinot starpreģionālo lietvežu aizvietojamību. Pēc 35 stundu darba nedēļas ieviešanas attiecīgajām nodarbināto grupām, t.sk. vecākajiem lietvežiem konceptuālajā ziņojumā minētajos reģionos, Dienests lietvedības funkcijas īstenošanā plāno iesaistīt arī Dienesta birojā strādājošos lietvežus nepieciešamajā apjomā.  |
| 3. | Latvijas Probācijas darbinieku arodbiedrība | Dienesta nodarbinātajiem piemaksa par darbu ar īpašu risku šobrīd ir noteikta 20 % procentu apmērā no mēnešalgas, lai gan Ministru kabineta 29.01.2013. noteikumu Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” 31.punkts paredz, ka piemaksa var tikt noteikta līdz 25 % no noteiktās mēnešalgas. Līdz ar to Latvijas Probācijas darbinieku arodbiedrība rosina Dienesta nodarbinātajiem, kuru darbs saistīts ar īpašu risku, noteikt piemaksu 25 % apmērā no mēnešalgas. | **Netiek ņemts vērā** | Iebildums neattiecas uz konceptuālā ziņojuma priekšmetu un ir risināms kā atsevišķs jautājums kārtējā gada budžeta veidošanas procesā, t.sk., ņemot vērā Latvijas Probācijas darbinieku arodbiedrības definētās kopīgi ar Dienestu risināmo jautājumu prioritātes, kur attiecībā uz piemaksu par darbu ar īpašu risku šobrīd un līdz pašreizējās Latvijas Probācijas darbinieku arodbiedrības valdes pilnvaru termiņa beigām ir noteikts uzdevums – nodrošināt, ka attiecīgā piemaksa nav mazāka par 20 % un tas tiek nodrošināts.Attiecīgajos konceptuālā ziņojuma aprēķinos ir iekļauti 25 %, kas ir iespējamais piemaksas par darbu ar īpašu risku maksimums atbilstoši ārējiem normatīvajiem aktiem. Šāda apmēra iekļaušana aprēķinos atbilst aprēķinu veidošanas praksei, kas ir saistīts ar to, ka nav iespējams precīzi vairākiem gadiem uz priekšu prognozēt precīzas izmaksas, kas ir mainīgas atkarībā no vairākiem mainīgiem faktiskajiem apstākļiem (piemēram, plānoto papildu amata vietu darbinieka faktiskās mēnešalgu grupas, citiem apstākļiem, kas var radīt nepieciešamību pēc papildu izmaksām citās ar atlīdzību saistītajās pozīcijās (piemēram, EKK 1220 faktiskajai vajadzībai pārsniedzot plānoto).  |

Atbildīgā amatpersona:

Mihails Papsujevičs

Valsts probācijas dienesta vadītājs

67021100, mihails.papsujevics@vpd.gov.lv

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs